সে তুলনায় ম্যাটিলডা খারাপ কি? আনমনে ভাবলেন পরেশবাবু। এরই মধ্যে বেশ মানিয়ে নিয়েছে। শাশুড়ির সাথে মিলে নিতি্য দুবেলা লাউচিংড়ি, চিংড়ি মালাই কারি, দই দিয়ে কষা মাংস রাঁধছে। বাঙালী খাবার তার বেশ পছন্দের। এই তো সেদিন বাজারে কচি পুঁইডগা পেয়ে কটা গোছা কিনেই ফেললেন পরেশবাবু। বিনতা পুঁই চচ্চড়িটা বেশ করে। ম্যাটিলডা দেখা গেল আম বঙ্গবধূর মতো চচ্চড়ি গলাধঃকরণে রীতিমত ওস্তাদ। মাতব্বর ছেলে পাশ থেকে তাকে বোঝায়, ‘দিস ইজ অ্যা সাগ্ কলড্ পুইঁ!’ বিনতার ইচ্ছেয় একদিন দক্ষিণেশ্বরে ভবতারিণী মায়ের মন্দিরে ওই অতখানি সাপের মতো লম্বা লাইনে ফুল প্যাঁড়ার খাঁচা বুকে জাপটে ধরে ঝাড়া দু ঘণ্টা দাঁড়িয়ে পূজো দিয়ে প্রসাদী সিঁদূর কপালে মেখে বিজয়গর্বে বাড়ি ফিরল। শ্বশুর শাশুড়িকে প্রায়ই এটা দিচ্ছে, ওটা দিচ্ছে। দাঁত ঘষে জিভ উল্টে শ’ বর্গের সর্বনাশ করে বাংলা বলার আপ্রাণ প্রয়াস করছে। মাঝে মাঝে তিনি বিচার করে দেখেছেন তাঁর নিজের ঐ আলালের ঘরে দুলালের চাইতে ডাকাবুকো স্বভাবের উচ্ছল খোলামেলো মেয়েটিকে তাঁর খারাপ লাগে না।